Bangkoška zavjera
<s>Bangkoška zavjera ili Dap Chhuonova zavjera je naziv za navodnu međunarodnu zavjeru velikih razmjera iz 1959. godine, koja je za cilj imala svrgavanje kambodžanskog princa Norodoma Sihanouka.</s><s>Prema postojećim verzijama priče, zavjeru su zajednički organizirali regionalni guverner Dap Chhuon, desničari Sam Sary i Sơn Ngọc Thành te vlade Tajlanda i Južnog Vijetnama, uz možebitnu upletenost američkih obavještajnih službi (CIA).</s>

<s>Informacije o navodnoj zavjeri su vrlo šture i većina poznatih činjenica potječe, zapravo, od samoga Sihanouka tako da je njihov historijski kredibilitet izrazito upitan.</s><s>I dok nema sumnje kako je Sihanouk u jednom trenutku postao persona non grata u određenim krugovima, što i nije bilo neobično u kontekstu političkog kaosa koji je tada vladao u zemlji, te kako su postojali planovi za njegovo svrgavanje, ostaje upitno do koje je mjere istino postojanje zavjere ovakvih razmjera.</s>

<s>Prema izvještaju što ga je dao sam Sihanouk, državni udar trebala je izvesti Thànhova paravojna jedinica Khmer Serei, dok je regionalni guverner Chhuon trebao podići bunu na sjeveroistoku.</s><s>U veljači 1959., visoki američki časnici Harry Felt, Lawton Collins i Edward Lansdale posjetili su Chhuona u Siem Reapu.</s><s>Sihanoukove obavještajne službe otkrile su navodni plan tako da je vojska 21. veljače 1959. godine poslana da uhapsi Chhuona.</s><s>Ovaj je uspio pobjeći, ali došlo je do hapšenja Victora Matsuija, američkog državljanina koji je bio navodni CIA-jin radio operater; Chhoun je kasnije uhapšen i odveden na ispitivanje, nakon kojega je umro "od posljedica ozljeda", mada su prave okolnosti njegove smrti dosta nejasne.</s><s>Sihnaouk će kasnije tvrditi kako je Chhuonovu smrt naredio osobno Lon Nol, želeći tako zataškati svoju upletenost u zavjeru.</s><s>Sihanouk je naredio da se fotografije Chhuonova leša javno izlože u centru Phnom Penha.</s>

<s>Ostali glavni pučisti dočekali su slične sudbine.</s><s>Sam Sary je netragom nestao 1962. godine i o njegovoj se sudbini ne zna ništa; Chhuonov brat, Slat Peou, koji je bio dio Sihanoukove delegacije pri Ujedinjenim nacijama, optužen je za izdaju i strijeljan; jedino je Sơn Ngọc Thành uspio pobjeći te je kasnije sudjelovao u vlasti nakon Lon Nolovog puča 1970. godine.</s>

<s>Sihanouk, koji je bio filmski režiser-amater, iskoristio je ovu priču u svom filmu Shadow over Angkor, tvrdeći kako su Sjedinjene Države preko ove zavjere željele destabilizirati njegov režim zbog približavanja NR Kini.</s>

<s>Reference</s>

<s>1959
Pučevi
Kambodžanska politička historija
Kraljevina Kambodža (1953–1970)
Operacije CIA-e</s>

